ΓΡΑΠΤΗ ΕΡΩΤΗΣΗ E-2579/97 υποβολή: Reino Paasilinna (PSE) προς την Επιτροπή (24 Iουλίου 1997)

Θέμα: Προβληματικός έλεγχος στην εσωτερική αγορά όσον αφορά το κρέας που προέρχεται από τη Βρετανία

Σύμφωνα με πληροφορίες, οι οποίες έχουν διαρρεύσει στη δημοσιότητα, 1.600 τόνοι ενδεχομένως μολυσμένου βοείου κρέατος έχουν εξαχθεί παράνομα από την Μεγάλη Βρετανία, μέσω του Βελγίου, στην Ολλανδία, τη Ρωσία και την Αίγυπτο. Υπάρχουν, επίσης, υποψίες ότι βρετανικό κρέας έχει διοχετευθεί στην Βοσνία στο πλαίσιο του προγράμματος ανθρωπιστικής βοήθειας. Σύμφωνα με πρόσφατες πληροφορίες, κατά τη διάρκεια των τελευταίων μηνών έχει διακινηθεί σχεδόν διπλάσια ποσότητα παράνομου κρέατος από αυτήν που πιστεύετο στην αρχή.

Για τη διευκόλυνση των σχετικών ελέγχων που διενεργούνται στην εσωτερική αγορά, οι αναγραφείσες επί των προϊόντων πληροφορίες σχετικά με την χώρα προέλευσής τους πρέπει να είναι αξιόπιστες. Φαίνεται, όμως, ότι αυτό δεν συμβαίνει σήμερα. Πρέπει να βρεθεί αποτελεσματικότερος τρόπος τόσο για την προστασία των καταναλωτών από το μολυσμένο κρέας όσο και για την πιστοποίηση της ποιότητας των διαφόρων προϊόντων. Γι' αυτό και η Επιτροπή οφείλει να καταρτίσει ένα λειτουργικό σύστημα για τον τερματισμό των σκανδάλων για τα οποία φέρει την ευθύνη η Βρετανία. Μια εναλλακτική λύση θα ήταν να μεταφερθούν οι αρμοδιότητες για τον έλεγχο του τομέα της παραγωγής και κατανάλωσης κρέατος από την πολυάσχολη και απρόσεκτη, αρμόδια για θέματα γεωργίας, υπηρεσία στην αρμόδια για την πολιτική για τους καταναλωτές γενική διεύθυνση η οποία διαθέτει ήδη πείρα εν σχέσει με την ποιότητα των προϊόντων, τους μηχανισμούς της αγοράς όσον αφορά την εμπορία των προϊόντων αυτών, καθώς και γενικές γνώσεις σε ό,τι αφορά την ασφάλεια των προϊόντων και των υπηρεσιών.

Αναφορικά με τα ανωτέρω θα επιθυμούσα να υποβάλω την ακόλουθη ερώτηση: για ποιό λόγο η Επιτροπή δεν μεταφέρει τις αρμοδιότητες για τον έλεγχο της παραγωγής και κατανάλωσης κρέατος από την αρμόδια για γεωργικά θέματα διεύθυνση (ΓΔ 6) στην αρμόδια για την πολιτική για τους καταναλωτές γενική διεύθυνση (ΓΔ 24) της οποίας κύριο μέλημα είναι η προστασία των ευρωπαίων πολιτών και γενικά η ασφάλεια των προϊόντων και των υπηρεσιών;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις E-2579/97, P-2642/97 και P-2643/97 (2 Οκτωβρίου 1997)

Το θέμα στο οποίο αναφέρεται το αξιότιμο μέλος του Κοινοβουλίου έχει σχέση με μια απάτη που αποκαλύφτηκε πρόσφατα και είχε ως αντικείμενο τη διακίνηση κατεψυγμένου βόειου κρέατος βρετανικής προέλευσης που έφερε το σήμα προέλευσης και τη σφραγίδα γνησιότητας άλλου κράτους μέλους.

Οι έρευνες που διεξήγαγε η Ευρωπαϊκή Επιτροπή σε στενή συνεργασία με τις αρμόδιες αρχές του συγκεκριμένου κράτους μέλους σχετικά με τις διαστάσεις και τις επιπτώσεις αυτής της απάτης είναι τώρα διαθέσιμες και κοινοποιήθηκαν στο Κοινοβούλιο σε προσωρινή βάση. Πάντως, χρειάζεται προσοχή στο στάδιο αυτό για να μη διακυβευτεί η επιτυχία αυτών των ερευνών με την πρόωρη διάδοση πληροφοριών σχετικά με τα πορίσματά τους.

Η κύρια ευθύνη για τον έλεγχο των υγειονομικών σημάτων, της πιστοποίησης της γνησιότητας και της διακίνησης τέτοιου βοείου κρέατος παραμένει στα ενδιαφερόμενα κράτη μέλη. Μολονότι είναι άκρως δύσκολο να παρεμποδιστούν πλήρως οι απάτες, από τις έρευνες της Ευρωπαϊκής Επιτροπής προέκυψε ότι υπάρχει ανάγκη να βελτιωθούν οι υγειονομικοί έλεγχοι σε εθνικό επίπεδο με στόχο την αύξηση του ποσοστού αποκάλυψης και πρόληψης τέτοιου είδους παράνομων δραστηριοτήτων. Ως αντίδραση στις ελλείψεις που επισημάνθηκαν ήδη από τις έρευνες της Επιτροπής, απεστάλη ήδη επίσημη επιστολή στο Ηνωμένο Βασίλειο, με την οποία ζητούνται σχετικές πληροφορίες.

Συνεχίζονται οι έρευνες για την πιθανή ύπαρξη απάτης και σε άλλες διακινήσεις βοείου κρέατος, με στόχο να επιτευχθεί μια πλήρη εικόνα της κατάστασης και να ανιχνευθούν όλες οι πιθανές πορείες.

Σύμφωνα με τα αποτελέσματα της έρευνας του Κοινοβουλίου σχετικά με την σπογγώδη εγκεφαλοπάθεια των βοοειδών (ΣΕΒ), η Επιτροπή μεταβίβασε την ευθύνη για τον κτηνιατρικό έλεγχο από τη Γενική Διεύθυνση Γεωργίας (ΓΔ VI) στη Γενική Διεύθυνση πολιτικής για τους καταναλωτές και για την προστασία της υγείας των καταναλωτών (ΓΔ XXIV).

H Ευρωπαϊκή Επιτροπή έχει πλήρη επίγνωση του γεγονότος ότι είναι σημαντικό να λάβει γρήγορα και αυστηρά μέτρα για να αντεπεξέλθει στην κατάσταση αυτή εξασφαλίζοντας τη μεγαλύτερη δυνατή προστασία της υγείας των ζώων και των ανθρώπων και επιτυγχάνοντας τη διατήρηση της εμπιστοσύνης του καταναλωτή. Για το λόγο αυτό τα κράτη μέλη ενημερώνονται συνεχώς σχετικά με την πρόοδο των ερευνών, έτσι ώστε να μπορούν να ακολουθήσουν μια συντονισμένη προσέγγιση.

Η Ευρωπαϊκή Επιτροπή θα εξασφαλίσει τη συνεχή ενημέρωση του Ευρωπαϊκού Κοινοβουλίου σχετικά με τις εξελίξεις.